ak:Fresh | Fresh Namibie | Aandkerk - WAT ONS VAN MEKAAR SKEI
WAT ONS VAN MEKAAR SKEI
Sou jy jouself as 'n jaloerse persoon beskou?
Dit is waarskynlik nie 'n eienskap waarop ons trots is nie, maar almal van ons het waarskynlik al onsself vergelyk met iemand anders, met mekaar kompeteer of minderwaardig gevoel oor iemand anders se sukses. Dit is deel van menswees.
Lees weer vers 1-4 van die teks.
Paulus beskryf die Korinthe as kindertjies wat nog nie spirituele volwassenheid bereik het nie. Ons kan al die gawes, talente, en ons roeping ontvang het, maar as ons nog nie verstaan hoe om dit te gebruik nie, leef ons nog van melk.
Net soos kindertjies, is ons jaloers en selfsugtig. Ons dink altyd iemand anders het iets beters en dit lei tot bitterheid, woede, aggressie, venynigheid, afguns, ongesonde kompetisie, selfs depressie.
Wat dink jy is die effek daarvan as ons jaloers, selfsugtig en kompeterend in ons geloofsgemeenskap is?
Lees weer vers 6-9. Wat beteken dit vir jou? Hoe laat dit jou voel dat God die een is wat laat groei? Hoe sien jy jou taak en rol in hierdie proses?
Lees nou ook Prediker 4:4-8. As ons terugdink aan ons roeping, wat motiveer en dryf jou om jou roeping te doen?
Wat staan vir jou uit in hierdie verse? Hoe sien jy jouself in hierdie teks?
As dit vir jou voel of jy soms jou self afsloof en moeg raak, of voel jy word nie waardeer of raakgesien nie, is die dryfkrag agter jou roeping dalk nie meer vir God nie.
God gee vir ons 'n spesifieke roepingstaak, maar het jy nog 'n hand oop om dit met iemand anders te deel of die vreugde en vrede van God te ontvang?
Lees ook Korintiërs 12:21-26. Wat staan vir jou uit in hierdie teks?
Wat sal die effek wees as jy nie jou taak in die ketting vervul nie, maar net vir jouself hou of stop om te funksioneer in die liggaam van Christus?
Dink maar aan enige proses en hoe belangrik die verskillende skakels is. Dink weer aan 1 Korinthiers 3 se beeld van die saadjie wat geplant word en moet water kry en die regte grond. Elkeen het 'n rol om te vervul, maar God is die een wat laat groei.
As een in die skakel van die ketting nie sy deel doen nie... val die hele ketting plat.
Ons is daar om mekaar op te lig en elkeen ons rol in God se roeping te vervul.
Hoe sien jy prakties verdeeldheid in jou huis, vriendekring, werk, gemeenskap en die kerk as gevolg van jaloesie, kompetisie, vergelyk met ander? Bespreek hoe elkeen se rol belangrik is vir die eenheid en voortbestaan van die algehele roeping.
Hoe kan ons mekaar aanspoor in ons onderskeie roepingswerke?
Hoe kan jy mededeelsaam en vrygewig wees in jou huis, werkplek en kerkomgewing? God is die algemene deler wat ons almal bymekaar bring, net Hy kan ons genees van ons jaloerse aard!
Here, help ons om te groei in geestelike volwassenheid en onsidentiteit in U te vestig eerder as om te oordeel wie die belangrikste rol in U roeping het. Help ons om te besef elke deel van U liggaam is ewe belangrik om U werk op aarde te laat geskied. Dankie dat U laat groei en dat dit nie van ons eie werke afhang nie!